Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: általuk állított jogsérelmet a jogorvoslati fórum érdemben és rájuk kiható hatállyal bírálja el. Végül az 1977. évi I. törvény
Paragraph Index: 694

5. Az Alkotmány 2. § (1) bekezdésében rögzített jogállamiság és az abból fakadó jogbiztonság követelményével, valamint az Alkotmány 8. § (1) bekezdésében az ember alapvető jogainak tiszteletben tartásával összefüggő állami kötelezettséggel kapcsolatban visszásság közvetlen veszélyét rejti magában, ha a hivatásos állomány tagjával szemben hozott fegyelmi határozat jogereje és végrehajthatósága jogértelmezési problémát okoz. A TV RTL Klub csatornájának Fókusz című adása szerint a Hajdúhadházi Rendőrkapitányság állományához tartozó rendőrök félelemben tartják a lakosságot, minden előzmény nélkül bántalmazzák őket. Ez történt több fiatalemberrel 1999. január, illetve március közepén. A műsorban elhangzottak alapján az állampolgári jogok országgyűlési biztosa — hivatalból — vizsgálatot folytatott. Vizsgálata során az Országos Rendőr-főkapitányság vezetőjét vizsgálat tartására kérte fel, a Hajdú-Bihar Megyei Főügyészség vezetőjétől pedig tájékoztatást kért az ügyben. A Hajdúhadházi Rendőrkapitányságon végzett országos főkapitányi vizsgálat idején a kapitányság személyi állományában három olyan rendőr teljesített szolgálatot, akikkel szemben — a büntetett előélethez fűződő hátrányos következmények alóli előzetes mentesítés mellett — a bíróság jogerősen felfüggesztett szabadságvesztés büntetést alkalmazott, tizenöt rendőr ellen pedig folyamatban volt a büntetőeljárás, de — az ártatlanság vélelmére tekintettel — a tizenöt rendőr méltatlanná válásának vizsgálatára nem került sor. A főkapitány megállapította, hogy a kapitányság két járőre valóban kezdeményezett rendőri intézkedést 1999. január közepén azzal a két személlyel szemben, akik a Fókusz című tévéadásban nyilatkoztak, és akiket a rendőrök előállítottak a kapitányságra. Az előállítást foganatosító és a későbbi eljárásban részt vevő négy rendőr ellen a Hajdú- Bihar Megyei Nyomozó Hivatal nyomozást rendelt el bántalmazás hivatalos eljárásban, kényszervallatás és más bűncselekmények elkövetésének alapos gyanúja miatt. A március közepén történtekkel összefüggésben is rendeltek el nyomozást garázdaság alapos gyanúja miatt ismeretlen tettes ellen, az állampolgárt ekkor bántalmazó törzsőrmester szolgálati viszonyát pedig a kapitányság vezetője megszüntette. A hajdúhadházi kapitányság vezetője — minősítése szerint is — valamennyi alkalmazási feltételnek megfelelt beosztásában. Az országos rendőrfőkapitány — vizsgálata eredményeként — a Hajdúhadházi Rendőrkapitányságon komplex ellenőrzést rendelt el, melyet a Belügyminisztérium Ellenőrzési és Felügyeleti Hivatala végzett el. A komplex ellenőrzés során megállapították, hogy a kapitányság erkölcsi, fegyelmi helyzete a megyében a legrosszabb, annak sarkalatos pontja a bűnügyi osztályvezető személye, akivel szemben — 1993 és 1998 között — 10 alkalommal tettek büntető-feljelentést. Ezek az eljárások megtagadással, megszüntetéssel vagy felmentéssel zárultak. A parancsnoki irányító, ellenőrző munka tartalma különböző volt az egyes szakterületeken. A közrendvédelmi osztály kényszerítő intézkedéseinek gyakorlata nem volt mindig jog- és szakszerű. A kapitányság dolgozói a személyi adatok ellenőrzése céljából a szolgálati személygépkocsihoz történő kísérést is előállításnak minősítették, ami ellentétes volt a rendőrség szolgálati szabályzatának előírásaival, mivel annak helyes minősítése feltartóztatás lett volna. Hiányosságként állapította meg a komplex ellenőrzés azt is, hogy a kapitányságon a személyes szabadság korlátozásának, a kényszerítő eszköz alkalmazásának jogszerűségét a parancsnok nem vizsgálta ki az előírtak szerint. Az előállításokról készített jelentések hiányosak voltak, nem mindegyik tartalmazta a személyi szabadság korlátozása megszűnésének időpontját. A kapitányság személyi állománya az igazoltató lapok többségét sem a szolgálati szabályzatban foglaltaknak megfelelően töltötte ki, azok nem tartalmazták az igazoltatás okát. Ezenkívül az igazoltató lapokat a kapitányság bűnügyi szolgálata nem dolgozta fel maradéktalanul és nem selejtezte. A selejtezéssel kapcsolatban azonban az országgyűlési biztos megállapította hatáskörének hiányát, és az általa észleltekről tájékoztatta az adatvédelmi biztost. A kapitányság igazgatásrendészeti osztályán magas volt az elévülés miatt megszüntetett szabálysértési ügyek száma, a közrendvédelmi állomány pedig nem vagy csak elenyésző számban intézkedett olyan szabálysértés miatt, mely a lakosság biztonságérzetét különösen befolyásolja. A komplex ellenőrzés eredménye szerint a Hajdú-Bihar Megyei Rendőr-főkapitányság felügyeleti, ellenőrzési tevékenysége sem volt hatékony. Összességében azonban a Hajdúhadházi Városi Rendőrkapitányság működése — a jelentős hiányosságok mellett — törvényes volt. A feltárt hiányosságok megszüntetése érdekében az országos főkapitány a Hajdú-Bihar Megyei Rendőr-főkapitányság vezetőjét több vizsgálat lefolytatására, intézkedés megtételére utasította. A megyei főkapitány az utasításokat végrehajtotta, melynek eredményeként — többek között — a Bűnügyi Osztály vezetőjét — alkalmatlansága miatt — felmentette és új beosztásba helyezte a Debreceni Rendőrkapitányság állományába. Ezen túl a Belügyminisztérium — külső szociológus szakértő csoport közreműködésével — alapvetően a rendőrség és a lakosság viszonyának javítását célzó további helyzetfelmérést rendelt el Hajdúhadházon. A Hajdú-Bihar Megyei Főügyészség vezetőjének tájékoztatója szerint a hajdúhadházi rendőrkapitányság vezetője küldte meg az ügyészségi nyomozó hivatalnak azokat az iratokat, melyek a jelen vizsgálat alapját képező Fókusz című adásban elhangzottakkal, konkrétan a műsorban megnevezett hajdúhadházi lakosok előállításával voltak kapcsolatosak. Az iratok tartalmazták, hogy az elfogást végző rendőrök a két személyt bántalmazták, majd mindkettőjüket megbilincselték. Az egyik fiatalembert a szolgálati autó utasterébe ültették, a másikat a csomagtartóba rakták, és így állították elő a Hajdúhadházi Városi Rendőrkapitányságra. Az előállított személyeket a járőrök átadták a bűnügyi osztálynak, 2000/88/II. szám ahol két nyomozó tovább bántalmazta, majd hazaengedte őket. Az általuk foganatosított intézkedésről, illetve kihallgatásról azonban jegyzőkönyvet nem készítettek. Az egyik személy sérülését életveszélyesnek minősítette az orvosszakértő. Az ügy a vizsgálat idején bírósági szakban volt. Az 1999. március közepén történt eseménnyel kapcsolatban folytatott nyomozó hivatali eljárásban is vádat emelt a főügyészség a rendőrökkel szemben. Ez az ügy is bírói szakban volt a vizsgálati jelentés készítésekor. A főügyészség vezetője tájékoztatta az országgyűlési biztost a hajdúhadházi kapitányság hivatásos állományával szemben kezdeményezett büntetőeljárásokról és azok befejezésének módjáról. Az állampolgári jogok országgyűlési biztosa vizsgálata eredményeként azokban a témakörökben állapított meg alkotmányos emberi jogokkal kapcsolatos visszásságot, illetve fogalmazott meg ajánlást, ahol nem tartotta elegendőnek azokat az intézkedéseket, melyeket az országos főkapitány saját hatáskörében tett. A két bírósági szakban lévő büntetőeljárással csak olyan mértékben foglalkozott, hogy hatáskörét ne lépje túl. Megállapította, hogy a hajdúhadházi rendőrkapitányság a jogállamiság és az abból származó jogbiztonság elvével — különös tekintettel a rendőri intézkedés alá vont személy érdekeire —, valamint a személyi szabadsághoz és a személyi biztonsághoz való alkotmányos emberi joggal összefüggésben visszásságot okozott azokban az esetekben, amikor a személyi adatok ellenőrzése céljából a szolgálati személygépkocsihoz történő kísérést feltartóztatás helyett előállításként foganatosította. Csorbult a jogállamiság és az abból fakadó jogbiztonság követelménye amiatt is, hogy a kapitányság közrendvédelmi osztályának illetékes parancsnoka nem vizsgálta ki minden esetben a személyes szabadság korlátozásának, a kényszerítő eszköz alkalmazásának jogszerűségét, továbbá amiatt hogy nem minden előállításról készített jelentés tartalmazta a személyi szabadság korlátozása megszűnésének időpontját. Ez utóbbi időpont megállapításához a személyi szabadságában korlátozott állampolgárnak jogos érdeke fűződik, hiszen az Alkotmány biztosítja mindenki számára a szabadsághoz és a személyi biztonsághoz való jogot. Ha a kapitányság az erre vonatkozó szabályoknak nem tesz eleget, minden esetben felmerül a törvénytelen fogva tartás gyanúja, ami megalapozza a kártérítésre való jogosultságot. Az igazoltató lapok hiányos kitöltése ugyancsak a jogállamiságból fakadó jogbiztonság alkotmányos követelményével összefüggésben okozott visszásságot. Megállapította az országgyűlési biztos továbbá, hogy a hivatásos állomány tagjával szemben hozott fegyelmi határozatok jogereje és végrehajthatósága is jogértelmezési problémát okozott az ügyben, ami a jogállamiság és az abból fakadó jogbiztonság követelményével, valamint az ember sérthetetlen és elidegeníthetetlen alapvető alkotmányos jogainak tiszteletben tartásával összefüggő állami kötelezettséggel kapcsolatban visszásság közvetlen veszélyét rejtette magában. Megsértették az intézkedő rendőrök a jogállamiságból fakadó jogbiztonság követelményét, valamint az embertelen, megalázó bánásmód tilalmát akkor, amikor a kapitányságra a szolgálati gépkocsi csomagtartójába téve állították elő az elfogott személyt. Végül a jogállamiságból fakadó jogbiztonság alkotmányos követelményével összefüggésben visszásságot okozott az a két nyomozó, aki az előállított személyek kihallgatásáról nem készített jegyzőkönyvet, pedig azt a büntetőeljárásról szóló törvény előírja. Az állampolgári jogok országgyűlési biztosa ajánlotta az országos főkapitánynak, gondoskodjon arról, hogy a rendőrök — kiemelten a Hajdúhadházi Rendőrkapitányságon szolgálatot teljesítők — az intézkedéseik során előállított személyeket minden esetben a gépjárművek ülésén szállítsák, és tartózkodjanak minden olyan cselekménytől vagy mulasztástól, amely az eljárás alá vont személyekkel szemben a megalázó, embertelen bánásmód tilalmának megsértéseként értékelhető. A Hajdú-Bihar Megyei Rendőr-főkapitányság vezetője rendelje el a vezetése alatt álló rendőrök számára a Rendőrségi törvény és a szolgálati szabályzat — akár időszakonként visszatérő — oktatását, a Hajdúhadházi Rendőrkapitányságon szolgálatot teljesítő közrendvédelmi állomány minden tagjára kiterjedően a számonkérést is. Hívja fel továbbá a megyei főkapitány az illetékes vezetői állomány figyelmét az elöljárói kötelezettségek maradéktalan betartására, határozza meg belső rendelkezésben az előállításról készített rendőri jelentések kötelező tartalmát, és azt visszatérően ellenőriztesse, továbbá rendeljen el vizsgálatot annak megállapítására, hogy a főkapitányság alárendeltségében működő kapitányságok hogyan érvényesítik a Be. szabályait a nyomozási cselekmények végrehajtása során, a vizsgálat eredményét pedig tárgyalják meg főkapitányi vezetői értekezleten. A fegyveres szervek hivatásos állományú tagjainak szolgálati viszonyáról szóló törvény rendelkezéseiből adódó alkotmányos jogokkal kapcsolatos visszásság megelőzése, megszüntetése érdekében törvény módosításra irányuló javaslatot nem tett, tekintettel arra, hogy az OBH 5938/1998. számú jelentésében már javasolta a belügyminiszternek a törvény erre vonatkozó előírásai módosításának kezdeményezését. Az országos főkapitány az ajánlásnak eleget tett . A visszásságok megszüntetésére kiadta az 51/1999. számú országos rendőrfőkapitányi intézkedést, mely 1999. szeptember 2-án lépett hatályba. Ezen kívül külön feladatokat határozott meg a Hajdú-Bihar Megyei Rendőr-főkapitányság vezetője és külön a Hajdúhadházi Rendőrkapitányság hivatásos állománya részére. 2000/88/II. szám A megyei főkapitány is határidőben válaszolt az országgyűlési biztosnak, de első levelében nem nyilatkozott az egyes ajánlásokról, illetve arról, hogy milyen konkrét intézkedéseket tett azok végrehajtására. Második levelében nyilatkozott az ajánlások elfogadásáról. Tájékoztatta az országgyűlési biztost arról is, hogy feladatokat írt elő a főkapitányság szakirányítást végző osztályai számára, elrendelte a hajdúhadházi kapitányság személyi állománya számára pszichológiai tréning végrehajtását, a hajdúhadházi kapitányság vezetője — megyei főkapitányi utasításra — kiadta a 197/1999. számú intézkedését a feltárt hiányosságok megszüntetésére. Az ügyben a főkapitány tájékoztatta az országgyűlési biztost a meghatározott feladatok időarányos végrehajtásának tapasztalatairól is. A belügyminiszter egyetértett az OBH 5938/1998. számú ügyben, a fegyveres szervek hivatásos állományú tagjainak szolgálati viszonyáról szóló törvény módosításával kapcsolatos ajánlással, de a törvény módosítását a Kormány és az Országgyűlés jogalkotási tervében más feladatok előzik meg. Az ajánlásban megfogalmazott módosítási igényeket csak később tudják érvényesíteni. Az ajánlással kapcsolatban az igazságügy-miniszter is — aki tájékoztatásul megkapta a szóban forgó jelentést — tájékoztatta az országgyűlési biztost arról, hogy a törvény módosításának előkészítése során kiemelt figyelmet fordítanak a fegyelmi határozatok jogerejéhez és végrehajthatóságához kapcsolódó szabályok egyértelműbbé tételére. Az ajánlásokra, javaslatokra adott válaszokat az országgyűlési biztos elfogadta. OBH 5163/1999.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes